На основу члана 226. став 2. Закона о пловидби и лукама на унутрашњим водама („Службени гласник PC”, бр. 73/10, 121/12, 18/15, 96/15 – др. закон, 92/16, 104/16 – др. закон, 113/17 – др. закон, 41/18, 95/18 – др. закон и 37/19 – др. закон),

Управни одбор Агенције за управљање лукама доноси

**ПРАВИЛНИК**

**о уписнику лучких оператера**

"Службени гласник РС", број 1 од 10. јануара 2020.

I ОСНОВНЕ ОДРЕДБЕ

Члан 1.

Овим правилником прописује се садржај и начин вођења Уписника лучких оператера (у даљем тексту: уписник).

Члан 2.

Садржину уписника чине следећи подаци:

1) пун назив привредног друштва – лучког оператера коме је издато одобрење за обављање лучке делатности (у даљем тексту: одобрење);

2) седиште и адреса привредног друштва – лучког оператера;

3) матични број привредног друштва – лучког оператера;

4) име и презиме, ЈМБГ или у случају страног лица други идентификациони број законског заступника привредног друштва – лучког оператера;

5) број и датум одобрења;

6) врста лучке делатности за коју је издато одобрење;

7) рок важења одобрења;

8) број и датум поднетог захтева привредног друштва – лучког оператера, које је статус оператера стекло по закону којим се уређује пловидба и луке на унутрашњим водама;

9) број и датум издавања Уверења о упису у уписник лучких оператера;

10) број и датум Решења о упису промене података;

11) број и датум Решења о брисању одобрења из уписника;

12) број и датум Решења о одузимању одобрења;

13) број и датум забелешке о привременој забрани рада лучког оператера;

14) број и датум забелешке о ликвидацији лучког оператера;

15) број и датум забелешке о покретању стечаја над лучким оператером;

16) напомена.

Члан 3.

Уписник се води у писаном облику и као јединствена централна електронска база података.

Уписник у писаном и електронском облику мора садржати идентичне податке.

Уписник се води у непрекидном низу бројева.

Уписник је доступан на интернет страници Агенције за управљање лукама (у даљем тексту: Агенција).

Члан 4.

Уписник се састоји од уписних листова, а сваки уписни лист има две стране обележене редним бројевима 1 и 2.

Подаци о привредном друштву – лучком оператеру којима је издато одобрење, уписује се у одговарајуће рубрике уписног листа.

Уписник у писаном облику је књига уписа и састоји се од 50 уписних листова.

Члан 5.

На корици и првој ненумерисаној страни књиге уписа из члана 4. овог правилника одштампан је назив уписника: „Уписник лучких оператера” и редни број књиге уписа.

Прва ненумерисана страна књиге уписа оверава се потписом директора Агенције или лица које директор овласти и печатом Агенције.

II. УПИС У УПИСНИК

**Упис у Уписник**

Члан 6.

Упис у уписник врши се на основу одобрењу за обављање луке делатности или на основу поднетог захтева привредног друштва које може да обавља лучку делатност и без одобрења, коме је признато својство лучког оператера у складу са законом којим се уређују пловидба и луке на унутрашњим водама.

Члан 7.

Упис промене података у уписник врши се на начин што се у одговарајућу рубрику уписног листа уноси број и датум решења Агенције о промени података који се мењају.

Истовремено, у одговарајућу рубрику уписног листа непосредно испод основног уписа податка који се мења, односно последњег уписа промене тог податка, који се обележава црвеном линијом, уписује се нов податак.

Након уписа промене податка у уписнику, уписни лист се штампа и улаже у књигу уписа, а претходни уписни лист под истим редним бројем уписа одлаже се у списе предмета на основу којих је извршен основни упис у уписник.

Члан 8.

Уношење исправки грешака у уписнику врши се на начин што се у одговарајући уписни лист у рубрику Напомена, уписује број и датум решења о исправци грешке и одговарајућа забелешка о исправци погрешно уписаних података.

Подаци уписани у уписник не могу се ни на који начин учинити нечитким нити се могу у њих накнадно уносити нове речи, реченице или бројеви, којима би се мењао садржај уписаних података. Погрешни уписи се прецртавају тако да остану читки. Странице уписног листа не могу се цепати.

Након уписа исправке грешке у уписник, уписни лист се штампа и улаже у уписник, а претходни уписни лист под истим редним бројем уписа одлаже се у списе предмета на основу којих је извршен основни упис у Уписник.

**Промена статуса**

Члан 9.

Упис промене статуса лучког оператера у уписник врши се на начин што се у одговарајућу рубрику уписног листа уноси број и датум решења Агенције о одузимању одобрења, тако што се статус активан замени са статусом пасиван.

Истовремено, у одговарајућу рубрику уписног листа уписује се број и датум доношења решења о одузимању одобрења.

**Упис података о забрани рада лучког оператера**

Члан 10.

Упис забране рада лучког оператера, уписује се у уписник, тако што се у одговарајућу рубрику уписног листа уписује забелешка о забрани рада лучког оператера, датум забране рада и период на који се односи забрана.

Забелешка се уписује у року од 15 дана од дана добијања решења надлежног државног органа о забрани рада лучког оператера.

**Упис ликвидације у Уписник**

Члан 11.

О спровођењу поступка ликвидације лучког оператера у одговарајућу рубрику уписног листа уписује се забелешка, у року од 15 дана од дана добијања решења надлежног државног органа о спровођењу поступка ликвидације.

**Упис стечаја у Уписник**

Члан 12.

О покретању стечаја лучког оператера у одговарајућу рубрику уписног листа уписује се забелешка, у року од 15 дана од дана добијања решења надлежног државног органа о покретању поступка стечаја.

Члан 14.

Овај правилник ступа на снагу осмог дана од дана објављивања у „Службеном гласнику Републике Србије”.

Број 342-166/2019-2

У Београду, 11. септембра 2019. године